Иджыри зы текIуэныгъэщIэ
Спортым рекорд щагъэувхэм кIэлъыплъхэр щыгъуазэщ Къармэхьэблэ щыщ, Бахъсэн къалэ щыпсэу Шэру Мурат и цIэми, и зэфIэкIхэми. 2004 гъэм Налшык къалэ щекIуэкIа «Наркотикхэм пэщIэт спорт» зэхьэзэхуэм и утыкум ита адыгэ щIалэщIэр куэдым гукъинэ ящыхъуат — щIым нэмысу топыр лъакъуэ ижь защIэкIэ минищым нэблагъэкIэ дрихуеяуэ щытат. Абы къыщыщIэдзауэ Шэрур хущIокъу и лъэкIым нэхъри зригъэубгъуну, ар нэхъыбэм яригъэлъагъуну.
Шэрум Къэбэрдей-Балъкъэр къэрал мэкъумэш университетыр хъарзынэу къиухащ, лэжьыгъэ хъарзыни зригъэгъуэтащ. Ауэ зэрыщIалэрэ дэзыхьэх топдэхуейр зэи IэщIыб ищIакъым. И гуращэ нэхъыщхьэр зыт — «Гиннесс и рекордхэр» зэрыт тхылъым ихуэнырт.
Иджыблагъэ Шэрур и хъуэпсапIэхэм зы лъэбакъуэкIэ нэхъ пэблагъэ хуэхъуауэ жозыгъэIэ хъыбарыфI къэIуащ. Зыбжанэ лъандэрэ зи ужь ит IуэхугъуэмкIэ къыдеIэну абы зыхуигъэзат Мэзкуу щыIэ «Урысейм и рекордхэр» къыщIэзыгъэщ къэпщытакIуэ гупым. АбыкIэ Шэру Мурат щIэгъэкъуэн къыхуэхъуащ сыт щыгъуи зыгъэгушхэ и ныбжьэгъу-цIыхугъэфIхэу Къумыкъу Русланрэ Лъэпщ Азэмэтрэ. КъэпщытакIуэхэми Шэрум зыкъыпащIэри, видео трихыу я деж иригъэхьын зэрыхуейр къыжраIащ.
Шэрум триха видеом сыхьэтитI и кIыхьагъщ, ауэ хьэлэмэтыр аракъым — къызэтемыувыIэу щIалэм топыр минипщIрэ щитху хуэдиз зэрыдрихуеифаращ гъэщIэгъуэныр. Видеом еплъа къэпщытакIуэ-хэм Шэрум блэкIа илъэ-сым и щэкIуэгъуэ мазэм ар «Урысейм и рекордхэр» зыгъэувахэм ящыщ зэрыхъуамкIэ хъыбар къратыжащ. ИнджылызыбзэкIи урысыбзэкIи ягъэхьэзыра щыхьэт тхылъхэр Мурат иджыблагъэ къыIэрыхьэжащ.
Рекордыр зыгъэувам и цIэр апхуэдэ ехъулIэныгъэхэр зратхэ Урысейм и тхылъым ихуа нэужьщ «Гинессым и рекордхэр» тхылъым и къэпщытакIуэ гупыр рекордсменым и Iуэхум щыхэплъэнур. Дыщогугъ ехъулIэныгъэ хъарзынэхэр зыгъэлъэгъуа Шэру Мурат и лъэкIыныгъэм зиIэтыну, къызыхэкIа лъэпкъыр щIэгушхуэн текIуэныгъэ инхэр игъэлъэгъуэну.
ЩХЬЭЩЭХУЖ Инал.
